ສານສູງສຸດອອສເຕຣ​ເລຍ ​​ປະຕິ​ເສດກົດໝາຍ ການແຕ່ງງານເພດດຽວກັນ​ ຂອງເຂດນະຄອນຫລວງ
ກົດໝາຍສະບັບດັ່ງກ່າວ ໄດ້ຖືກທ້າທາຍ ໂດຍລັດຖະບານທີ່ນິຍົມ ແນວທາງເດີມຂອງ​ ອອສ​ເຕຣ​ເລຍ ທີ່ໂຕ້​ແຍ້​ງວ່າ ການອອກກົດໝາຍ ທີ່ແຕກຕ່າງອອກໄປ ໃນແຕ່ລະຂົງເຂດນັ້ນ ແມ່ນສັບສົນ.
ສານສູງສຸດຂອງອອສເຕຣເລຍ ໄດ້ປະຕິເສດບໍ່ຮັບຮູ້ກົດໝາຍທີ່ ອະນຸຍາດໃຫ້ມີການແຕ່ງງານ ຂອງຄົນເພດດຽວກັນໄດ້ພຽງ 5 ມື້ ຫຼັງຈາກກົດໝາຍດັ່ງກ່າວມີຜົນບັງຄັບໃຊ້ ຊຶ່ງສົ່ງຜົນໃຫ້ ພິທີ ແຕ່ງງານຂອງຄົນເພດດຽວກັນ ຫຼາຍສິບຄູ່ ເປັນໂມຄະໄປ ສານສູງໄດ້ຕັດສິນ ໃນວັນພະຫັດມື້ນີ້ ວ່າ ກົດໝາຍດັ່ງກ່າວ ຂອງດິນແດນນະຄອນຫລວງຂອງ ອອສເຕຣເລຍ ຫລື the Australian Capital Territory ນັ້ນແມ່ນບໍ່ຖືກຕ້ອງ ໂດຍກ່າວ ວ່າ ເລື້ອງການແຕ່ງງານຂອງຄົນເພດດຽວກັນນັ້ນ ແມ່ນໜ້າທີ່ ຂອງສະພານິຕິບັນຍັດ ໃນລະດັບລັດຖະບານກາງ ທີ່ຈະຕັດສິນ ມີເກືອບ 30 ຄູ່ ໄດ້ປະກອບພິທີແຕ່ງງານກັນ ນັບຕັ້ງແຕ່ກົດໝາຍສະບັບດັ່ງກ່າວ ໄດ້ມີຜົນ ບັງຄັບໃຊ້ ໃນວັນເສົາທີ່ແລ້ວນີ້ ມີບາງຄູ່ໄດ້ໄປໂຮມຕົວກັນຂ້າງນອກສານ ເພື່ອສະແດງ ຄວາມບໍ່ພໍໃຈແລະບໍ່ຍອມຮັບ ໃນຄໍາຕັດສິນດັ່ງກ່າວນີ້ ກົດໝາຍສະບັບດັ່ງກ່າວ ໄດ້ຖືກທ້າທາຍ ໂດຍລັດຖະບານທີ່ນິຍົມແນວທາງເດີມຂອງ ອອສເຕຣເລຍ ທີ່ໂຕ້ແຍ້ງວ່າ ການອອກກົດໝາຍທີ່ແຕກຕ່າງອອກໄປໃນແຕ່ລະຂົງເຂດນັ້ນ ແມ່ນສັບສົນ ສະພາແຫ່ງຊາດອອສເຕຣເລຍ ໄດ້ປະຕິເສດ ຮ່າງກົດໝາຍອະນຸມັດການແຕ່ງງານຂອງ ຄົນເພດດຽວກັນ ໃນເດືອນກັນຍາ ປີ 2010 ແລະກົດໝາຍຂອງລັດຖະບານກາງທີ່ມີຜົນ ບັງຄັບໃຊ້ໃນປັດຈຸບັນນີ້ ກໍຕີຄວາມໝາຍຂອງຄໍາວ່າ ແຕ່ງງານ ອອກຢ່າງເປີດແປນວ່າ ໝາຍເຖິງການ ຮວມເຂົ້າເປັນອັນນຶ່ງອັນດຽວກັນ ລະຫວ່າງຜູ້ຊາຍແລະແມ່ຍິງ ພວກທີ່ສະໜັບສະໜູນການແຕ່ງງານຂອງຄົນເພດດຽວກັນ ໄດ້ສະແດງຄວາມຜິດຫວັງ ອອກມາ ໃນວັນພະຫັດມື້ນີ້ ແຕ່ກໍກ່າວວ່າ ພວກເຂົາເຈົ້າຍັງຈະສືບຕໍ່ຊຸກຍູ້ໃຫ້ມີການອອກ ກົດໝາຍ ອະນຸຍາດໃຫ້ມີການແຕ່ງງານຂອງຄົນເພດດຽວກັນ